27.6.2023
EL
Επίσημη Εφημερίδα της Ευρωπαϊκής Ένωσης
C 225/3
Πρόλογος Το 2022 χαρακτηρίστηκε από ορισμένες σημαντικές αλλαγές, καθώς η επιτροπή εποπτείας ανανεώθηκε πλήρως σε δύο στάδια, μετά την απόφαση της 28ης Μαρτίου 2022 του Ευρωπαϊκού Κοινοβουλίου, του Συμβουλίου και της Επιτροπής για τον διορισμό των νέων μελών της επιτροπής εποπτείας της OLAF.
Τα πρώτα δύο μέλη ανέλαβαν καθήκοντα στις 28 Μαρτίου και τα υπόλοιπα τρία στις 23 Σεπτεμβρίου.
Επιπλέον, ένα από τα δύο νεοδιορισθέντα μέλη παραιτήθηκε τον Αύγουστο, με αποτέλεσμα τον διορισμό νέου μέλους σύμφωνα με τη διαδικασία που προβλέπεται στο άρθρο 15 παράγραφος 2 του κανονισμού για την OLAF.
Οι εν λόγω αλλαγές επηρέασαν τις εργασίες της επιτροπής οι οποίες κατέστη δυνατόν να ξεκινήσουν μόλις τον Σεπτέμβριο, όταν τελικά η επιτροπή συγκλήθηκε με τη νέα της σύνθεση.
Ταυτόχρονα, τον Μάιο η Επιτροπή προέβη στον πρώτο διορισμό στη θέση του ελεγκτή διαδικαστικών εγγυήσεων.
Πρόκειται για εντελώς νέο αξίωμα το οποίο θεσμοθετήθηκε με τον τροποποιημένο κανονισμό για την OLAF.
Ο ελεγκτής εξετάζει με πλήρη ανεξαρτησία τις καταγγελίες που υποβάλλουν ενδιαφερόμενοι όσον αφορά τη συμμόρφωση της OLAF με τις διαδικαστικές εγγυήσεις, καθώς και την τήρηση των θεμελιωδών δικαιωμάτων και των κανόνων που εφαρμόζονται στις έρευνες, και για τον σκοπό αυτόν ο ελεγκτής βασίζεται στη νομική και διοικητική υποστήριξη που παρέχει η γραμματεία της επιτροπής εποπτείας.
Η επιτροπή εποπτείας εκφράζει την ικανοποίησή της για τον διορισμό στη νέα θέση του ελεγκτή διαδικαστικών εγγυήσεων, καθώς με τον τρόπο αυτόν θα ενισχυθούν περαιτέρω η διαφάνεια και η λογοδοσία της OLAF.
Ωστόσο, η επιτροπή εποπτείας θεωρεί επίσης ότι σήμερα, περισσότερο από ποτέ, αποτελεί επιτακτική ανάγκη να αυξηθούν οι ανθρώπινοι πόροι της γραμματείας, δεδομένου ότι της έχουν ανατεθεί πρόσθετα καθήκοντα διοικητικής και νομικής υποστήριξης.
Παρά τις επιπτώσεις της ανανέωσης των μελών της επιτροπής εποπτείας στις δραστηριότητές της, η επιτροπή εστίασε την προσοχή της στο πρόγραμμα εργασιών για το προσεχές έτος και στην επικείμενη επανεξέταση από την OLAF των κατευθυντήριων γραμμών της όσον αφορά τις διαδικασίες έρευνας (στο εξής: ΚΓΔΕ), για την οποία η επιτροπή εποπτείας θα πρέπει να εκδώσει γνωμοδότηση το 2023.
Πρόκειται για ιδιαίτερα σημαντικό ζήτημα διότι αφορά τον πυρήνα των μεθόδων εργασίας και έρευνας της OLAF.
Ταυτόχρονα η επιτροπή εποπτείας, αφού έλαβε στο τέλος Σεπτεμβρίου από τον ελεγκτή το σχέδιο των εκτελεστικών διατάξεων για τον χειρισμό των καταγγελιών για τους σκοπούς της διαβούλευσης που προβλέπεται στο άρθρο 9β παράγραφος 11 του κανονισμού για την OLAF, εξέτασε λεπτομερώς αυτές τις νέες διατάξεις και έως το τέλος Οκτωβρίου διαβίβασε στον ελεγκτή τις παρατηρήσεις και τα σχόλιά της.
Τα στοιχεία αυτά ελήφθησαν υπόψη και αποτυπώθηκαν στις εκτελεστικές διατάξεις που θεσπίστηκαν από τον ελεγκτή στις 16 Νοεμβρίου 2022.
Τον Νοέμβριο η επιτροπή εποπτείας εξέδωσε επίσης τη γνωμοδότηση 1/2022 σχετικά με το προσχέδιο προϋπολογισμού της OLAF για το 2023.
Όπως και κατά τα προηγούμενα έτη, η επιτροπή εποπτείας εκφράζει τις συνεχείς ανησυχίες της σχετικά με τη μείωση των ανθρώπινων πόρων της OLAF.
Κατά την άποψη της επιτροπής εποπτείας, οι σημαντικές περικοπές στο προσωπικό της OLAF μπορούν κάλλιστα να στερήσουν από την OLAF τη δυνατότητα να συνεχίσει να προσλαμβάνει προσωπικό υψηλής εξειδίκευσης και πείρας το οποίο είναι απαραίτητο για την εκτέλεση των καθηκόντων της, συμπεριλαμβανομένης της ανάγκης για δημιουργία και παροχή κατάλληλων μηχανισμών ελέγχου σε σχέση με τη χρήση των κονδυλίων του μηχανισμού ανάκαμψης και ανθεκτικότητας.
Τέλος, εξ ονόματος όλων των μελών, θα ήθελα να ευχαριστήσω τον γενικό διευθυντή της OLAF για την ανοικτή και εποικοδομητική προσέγγισή του και για τις ανταλλαγές απόψεων με την επιτροπή εποπτείας, καθώς και να αναγνωρίσω την πολύτιμη υποστήριξη που παρείχαν στην επιτροπή εποπτείας τα μέλη της γραμματείας, υπό τη διαχείριση του προϊσταμένου της.
Dušan STERLE Πρόεδρος της επιτροπής εποπτείας της OLAF